stanford-oval/wikipedia huggingface dataset:
דניס ראדר
לקריאה נוספת

Beattie, Robert. Nightmare in Wichita: The Hunt for the BTK Strangler. New American Library, 2005. ISBN 0-451-21738-1.
Davis, Jeffrey M. The Shadow of Evil: Where Is God in a Violent World?. Kendall/Hunt Publishing Company, 1996. ISBN 0-7872-1981-9. (Davis is the son of BTK victim Dolores Davis.)
Douglas, John E. Inside the Mind of BTK: The True Story Behind Thirty Years of Hunting for the Wichita Serial Killer. Jossey Bass Wiley, 2007. ISBN 978-0-7879-8484-7.
Ramsland, Katherine. Confession of a Serial Killer: The Untold Story of Dennis Rader, the BTK Killer. Foredge, 2016. ISBN 978-1-5126-0152-7.
Rawson, Kerri. A Serial Killer's Daughter: My Story of Faith, Love, and Overcoming. Thomas Nelson, 2019. ISBN 978-1400201754.
Singular, Stephen. Unholy Messenger: The Life and Crimes of the BTK Serial Killer. Scribner Book Company, 2006. ISBN 1-4001-5252-6.
Smith, Carlton. The BTK Murders: Inside the "Bind Torture Kill" Case that Terrified America's Heartland. St. Martin's True Crime, 2006. ISBN 0-312-93905-1.
Wenzl, Roy; Potter, Tim; Laviana, Hurst; Kelly, L. Bind, Torture, Kill: The Inside Story of the Serial Killer Next Door. HC an imprint of HarperCollins, 2007. ISBN 978-0-06-124650-0.
Welch, Larry. Beyond Cold Blood: The KBI from Ma Barker to BTK. University Press of Kansas, 2012. ISBN 978-0-7006-1885-9.
החבר אני

החבר אני הוא אלבום אולפן של המוזיקאי והזמר הישראלי רמי פורטיס, שיצא בשנת 2011.
הפקה

מילות השירים נכתבו על יד פורטיס. שירי האלבום הופקו על ידי כל חברי הלהקה של פורטיס, הכוללת את פורטיס, יובל שפריר, גיל סמטנה ועידו אגמון. לקראת סיום העבודה על האלבום, באמצע הופעה, התמוטט פורטיס, פונה לביה"ח ועבר צינתור לב, עליו אמר ש"טלטל את עולמי קשות ולא הייתי מוכן לו". כעבור חודש חזר לסיים את האלבום. האלבום נוצר בהשראת הממציא הסרבי ניקולא טסלה. עטיפת האלבום עוצבה על ידי האמן פילפלד (ניר פלד) ויצאה בפורמט של ספרון קטן, שגבוה יותר מפורמט רגיל של עטיפת דיסק.
האלבום זכה להצלחה מסחרית וביקורתית. המבקר שי להב קרא לאלבום "יצירת מופת", למרות שהתקשה להבין את מילות השירים בצורה קוהרנטית. באתר נענע, מתן שרון תיאר את האלבום "מסע מרתק בין סיפורי אגדה בהשראת הממציא ניקולה טסלה לשירי ערש על חבר דמיוני, שלא כולל אפילו רגע אחד מיותר". באתר nrg נתן עמי פרידמן לאלבום ציון ארבעה וחצי כוכבים מתוך חמישה, וקישר את האלבום למחאת האוהלים, שפרצה סמוך ליציאת האלבום, באומרו "אלבומו החדש והמגובש של רמי פורטיס, נחת בדיוק בזמן הנכון כדי לתרגם את המצב הלאומי ולקשר אותו לאישי, והכל ביד אמן".
רשימת השירים

מילות השירים נכתבו על ידי רמי פורטיס, המוזיקה לשירים הולחנה על ידי רמי פורטיס, יובל שפריר, גיל סמטנה, ועידו אגמון.
| מס' | שם | משך |
| --- | --- | --- |
| 1. | הרעות היא עם  | 4:28 |
| 2. | החבר אני  | 4:57 |
| 3. | מכונת הכתיבה  | 4:22 |
| 4. | לשחרר את הזבוב  | 4:53 |
| 5. | מקום בראש  | 3:44 |
| 6. | אנושי  | 5:20 |
| 7. | גובו  | 3:05 |
| 8. | פינגווין ממלכתי  | 3:46 |
| 9. | תחי הנפש  | 4:59 |
| 10. | בחלון של סרג'יו  | 3:45 |
| 11. | שדה כלניות  | 3:25 |
הערות שוליים

↑  ynet, רמי פורטיס: "עדיין חולם ללכוד את הצליל הנכון", באתר ynet, 19 באוקטובר 2011
↑  שי להב, פרופסור פורטיס: על ההישג של "החבר אני", באתר ynet, 18 בספטמבר 2011
↑  ביקורת על האלבום באתר נענע 10
↑  עמי פרידמן, פסקול המהפכה: על האלבום החדש של רמי פורטיס, באתר nrg‏, 15 בספטמבר 2011
| רמי פורטיס |
| --- | --- | --- |
| אלבומים | פלונטר • סיפורים מהקופסא • 1900? • להתראות בחלומותי • שוטר פושע והענק הלוחש • איפה הסוסים • רץ על הקצה • חצי אוטומטי • על המשמרת • פורטיס משולש • החבר אני • תולדות הכותרת • מדור פיות |  |
| הופעות | כשהגיטרה מנסרת את הלילה • מקרה פסנתר |  |
| אוספים | אוספורטיס/סינגלים |  |
| הרכבים | מים חמים • כרומוזום • ז'אן קונפליקט • מינימל קומפקט • פוריין אפייר • פורטיסחרוף • האחים פורטיס |  |
| --- | --- |
בקרת זהויות :  MusicBrainz release group: 76752909-d8ba-427e-b051-a45306f30f74
הגברים

| --- | --- |
כרזת הסרט "הגברים"
כרזת הסרט "הגברים"
 בימוי:  פרד זינמן 
 הופק בידי:  סטנלי קריימר 
 תסריט:  סיפור קארל פורמן  תסריט קארל פורמן
 עריכה:  הארי גרסטד 
 שחקנים ראשיים:  מרלון ברנדו תרזה רייט אוורט סלואן
 מוזיקה:  דימיטרי טיומקין 
 צילום:  רוברט דה גראס 
 מדינה:  ארצות הברית 
 חברת הפקה:  Stanley Kramer Productions 
 חברה מפיצה:  יונייטד ארטיסטס
 שיטת הפצה:  וידאו על פי דרישה 
 הקרנת בכורה:  20 ביולי 1950
 משך הקרנה:  85 דק' 
 שפת הסרט:  אנגלית 
 סוגה:  סרט דרמה, סרט רומנטי, סרט מלחמה 
 פרסים:  מועצת ביקורת הקולנוע האמריקנית: עשרת הסרטים הטובים ביותר 
 דף הסרט ב־IMDb
 
הגברים (באנגלית: The Men‏ - בישראל הוא נקרא בזמנו "הנידונים לחיים") הוא סרט קולנוע אמריקאי משנת 1950 בהפקתו של סטנלי קריימר ובבימויו של פרד זינמן. התסריט הוא של קארל פורמן שכתב אותו בעקבות סיפור קצר שלו.
בתפקידים הראשיים מככבים מרלון ברנדו ותרזה רייט, זה סרט הבכורה של ברנדו לאחר שהתפרסם במשחקו בהצגה חשמלית ושמה תשוקה בברודוויי.
קריימר שהתעסק בסרטיו בבעיות חברה בחר הפעם בבעיות פצועי המלחמה המשותקים ובעיות הסתגלותם למצבם החדש. הסרט מעלה את בעיותיהם הרבות כולל שליטה על הסוגרים ויכולתם להוליד, נושאים שלא הועלו עד אז בסרטים וגם את בעיותיהם של השתלבות בחברה של אנשים בריאים ובעיקר על עתיד יחסיהם עם חברותיהם. בתחילה מופיעה הכתובת: "בכל המלחמות מאז שחר ההיסטוריה, היו גברים שלחמו פעמיים. בפעם הראשונה לחמו באלה, חרב ומכונת ירייה. בפעם השנייה לא היו להם הכלים האלה אבל זה היה הקרב הגדול ביותר. הם נלחמו בו באמונה ובאומץ עד שהושג לבסוף הניצחון".
הסרט צולם בבית החולים בירמינגהאם של המחלקה לענייני חיילים משוחררים של ארצות הברית (VA) שהיה בואן נויס, לוס אנג'לס, ופעל בשנים 1944–1950 ובו טופלו אלפי פצועים משותקים מקרבות מלחמת העולם השנייה.
מרלון ברנדו גר בבית החולים במשך חודש לפני תחילת ההפקה, אשפז את עצמו במחלקת משותקי הגפיים התחתונות וסיגל לעצמו מיומנוית בנסיעה בכסא גלגלים. בסרט משחקים את עצמם 45 מאושפזי המחלקה הזו.
הסרט לא הצליח כלכלית, האמריקאים לא אהבו את הצד העגום הזה של תוצאות המלחמה. הבעיות המועלות בסרט דומות לבעיותיו של קטוע הידיים הומר פאריש מהסרט שנות חיינו היפות ביותר שגם בו השתתפה תרזה רייט.
תקציר העלילה

לוטננט קן וילצ'ק ("באד") (מרלון ברנדו) מאושפז זמן ממושך בבית חולים צבאי לאחר שנפצע בגבו בפעולה במלחמת העולם השנייה ונותר משותק בחצי גופו התחתון. הוא בדיכאון, מתקשה לקבל את מצבו החדש, אינו מתחבר לשאר המשותקים במחלקה, אינו משתף פעולה עם הצוות המטפל בראשות ד"ר ברוק (אוורט סלואן) ואינו רוצה בהמשך קשר עם חברתו.
אלן ("אלי") (תרזה רייט) חברתו של קן, אוהבת אותו ורוצה למסד את הקשרים ביניהם למרות פציעתו אך הוא דוחה אותה כי אינו רוצה שתרחם עליו.
רק לאחר פגישה במחלקה בו היא משכנעת אותו באהבתה אליו, הוא מתרצה ומתחיל בטיפול שיקומי כדי לחזק את שרירי גופו העליון וגם מתחיל להיות אופטימי לגבי העתיד ומסכים להתחתן אתה.
"אלי" נחושה להתחתן עם קן למרות דעתם של הוריה המבקשים ממנה לוותר עליו לנוכח הסיכונים בנישואים כאלה. לבסוף הם מתחתנים. "באד" לא מצליח לעמוד בטקס ונופל. הוא מרוגז ומרגיש מושפל. בבית מתחילות רגליו להתכווץ, הוא מסתכל באשתו, רואה את מבטה הנפחד ובורח מהבית. הוא נכנס לבר, משתכר ועושה תאונה עם מכוניתו. לבקשת המשטרה הוא מוחזר לבית החולים ורוצה להישאר שם כל הזמן. כעבור חודשיים, בלחץ חבריו וד"ר ברוק, הוא משתכנע לחזור לביתו שם מחכה לו "אלי" המקבלת אותו בחיוך וחיבוק.
החלפה חמה

החלפה חמה (מאנגלית "Hot Swap" או "Hot Plugging") היא החלפה של רכיבים בתוך מערכת מסוימת, בזמן שהמערכת פועלת, וללא הפרעה משמעותית לפעולות המערכת שלא תלויות ברכיב המוחלף. דוגמה מוכרת ליכולת להחלפה חמה היא חיבור וניתוק אמצעי USB ממחשב - מבלי לבצע אתחול למחשב כולו.
החלפה חמה שימושית במיוחד כאשר יש צורך לבצע שינויים בתצורת המערכת - בזמן שהיא פועלת ומבלי להפריע לשאר פעולתה. הסיבות לכך יכולות להיות:
צורך בפעולת תחזוקה, תיקון או הרחבה במערכת פועלת
הימנעות מתהליכי הכיבוי וההדלקה של המערכת (אשר במערכות מורכבות יכולים להיות ארוכים ומסובכים)
עיסוק במערכות אשר חיוני שיפעלו ללא הפסקה - ולא ניתן לכבותן
מערכת עם יכולת החלפה חמה, יכולה להיות מתוכננת מראש עם יכולת לשמר את פעולתה גם בזמן החלפה חמה, בין אם באמצעות יתירות של רכיבים או העברת תפקודים לרכיבים אחרים. לדוגמה, מערכי RAID מאפשרים החלפה חמה של דיסק קשיח שהתקלקל, והכנסה של כונן חדש במקומו - וזאת מבלי להפריע לפעולת המחשב. הכונן החדש יתחיל להיות חלק מה-RAID בצורה אוטומטית, או על פי פקודה של המפעיל. דוגמה נוספת היא מערכות שיש להן ספקי כוח מודולריים הניתנים להחלפה חמה. במערכות אלו, ניתן לנתק את אחד מספקי הכוח ולהחליפו בספק אחר, ובזמן ההחלפה המערכת תפעל באמצעות ספק כוח אחר, אשר מספק את כל צורכי המערכת. כאמור, מערכות עם יכולת החלפה חמה, צריכות להיות מתוכננות לכך מראש, ולתמוך בכל השלבים של ההוצאה וההכנסה של הרכיב המוחלף, ואין הכרח שהמערכת תתמוך ביכולת החלפה חמה לכלל מרכיביה.
החבר'ה האחרים

| --- | --- |

כרזת הסרט
 בימוי:  אדם מקיי 
 הופק בידי:  ג'ימי מילר, ויל פרל 
 תסריט:  כריס הנצ'י, אדם מקיי 
 עריכה:  ברנט ווייט 
 שחקנים ראשיים:  ויל פרל   מארק וולברג   אווה מנדז
 מוזיקה:  ג'ון בריאון 
 צילום:  אוליבר ווד 
 מדינה:  ארצות הברית 
 חברת הפקה:  סרטי קולומביה, גארי סאנצ'ז הפקות 
 חברה מפיצה:  סרטי קולומביה
 שיטת הפצה:  וידאו על פי דרישה 
 הקרנת בכורה:  ארצות הברית 6 באוגוסט 2010
 משך הקרנה:  107 דק' 
 שפת הסרט:  אנגלית 
 סוגה:  סרט קומדיה, סרט באדי קאפ, סרט פעולה 
 תקציב:  $100,000,000
 הכנסות באתר מוג'ו:   ferrellwahlberg2010
 אתר רשמי
 דף הסרט ב־IMDb
 
החבר'ה האחרים (באנגלית: The Other Guys) הוא סרט קומדיית פעולה אמריקאי משנת 2010 בבימויו של אדם מקיי. בסרט משחקים ויל פרל, מארק וולברג, אווה מנדז, דוויין ג'ונסון, סמואל ל. ג'קסון ומייקל קיטון.
עלילה

לאחר מותם המפתיע של השוטרים המוערכים דנסון (דוויין ג'ונסון) והייסמית' (סמואל ל. ג'קסון) משטרת ניו יורק משוועת לגיבורים חדשים. השוטר טרי הויטז (מארק וולברג) מרגיש שעתה הגיע זמנו להיכנס לנעליהם של דנסון והייסמית'. אך שותפו, אלן גמבל (ויל פרל), לא נלהב מהצעתו של חברו. תוך כדי חקירה בירוקרטית הם מגלים הונאת כספים הנעשתה על ידי המיליונר דייוויד הרשן (סטיב קוגן). תוך כדי הניסיון לחשוף את מזימתו הם מגלים שגם כספי הפנסיה של שוטרי ניו יורק יולבנו בהונאה זו. לבסוף הם מצליחים להגיע לפקיד המבצע את פעולת ההעברה ולבטל אותה תוך כדי הבסת אנשיו של הרשן.
כתוביות הסיום של הסרט מלוות בהסברים על כיצד קל לבצע הונאת פונזי במערכת הפיננסית האמריקאית, וכיצד התנהלותה הרשלנית והמושחתת הובילה למשבר הסאב-פריים.
שחקנים

ויל פרל - אלן גמבל
מארק וולברג - טרי הויטז
אווה מנדז - ד"ר שילה גמבל
דוויין ג'ונסון - כריסטופר דנסון
סמואל ל. ג'קסון - פק הייסמית'
מייקל קיטון - ג'ין מונץ'
סטיב קוגן - דייוויד הרשן
ריי סטיבנסון - רוג'ר וסלי
רוב ריגל - אוון מרטין
דיימון ואינז ג'וניור - פוסי
מספר שחקנים ואישים הופיעו בהופעות אורח: רוזי פרז, דרק ג'יטר, ברוק שילדס, אן הייש, טרייסי מורגן ואייס טי.
ביקורות והכנסות

רוב הביקורות על הסרט היו חיוביות. הסרט הגיע למקום הראשון של שוברי הקופות בארצות הברית תוך כדי עקיפת הסרט "ההתחלה". סך הכנסות הסרט הגיעו לכ-170,432,927 דולר, מתוכם כ-119,219,978 מיליון דולר בצפון אמריקה וכ-51,212,949 מיליון דולר בשאר העולם.
הגופים הדדיים

| --- | --- |

ניתן לראות במרכז החלק התחתון של התמונה את הגופים הדדיים
 שיוך:  היפותלמוס 
 תיאור ב:  האנטומיה של גריי (מהדורה 20) (813) 
 מזהים
 לטינית (TA98):  corpus mammillare 
 טרמינולוגיה אנטומיקה:  A14.1.08.402 
 TA2 (2019):  5674 
 מזהה נרולוקס:  birnlex_865 
 מזהה נרוניימס:  412 
 FMA:  74877 
 קוד MeSH:  A08.186.211.200.317.357.362.500 
 מזהה MeSH:  D008326 
 מערכת השפה הרפואית המאוחדת:  C0024670 
 
הגופים הדדיים או הגופים הפטמתיים או הממילריים (באנגלית: Mammillary body) הם זוג גופים קטנים ומעוגלים הממוקמים על פני השטח התחתונים של ההיפותלמוס, במוח הביניים שבמערכת העצבים המרכזית. הגופים מהווים חלק מהמערכת הלימבית - הם מחוברים לקצהו של הפורניקס, אשר מעביר אליהם אותות עצביים מההיפוקמפוס ומהאמיגדלה ומהם המידע מועבר אל הגרעינים השונים בהיפותלמוס. לגופים ככל הנראה תפקיד משמעותי ביצירת הזיכרון. הגופים כוללים שתי קבוצות של גרעינים - הגרעינים המרכזיים והגרעינים הצדיים. נוירואנטומיסטים שונים סיווגו את הגופים הדדיים כחלק אינטגרלי ממבנה ההיפותלמוס. אנטומיסטים מוקדמים חשבו את צורתם לצורה של פטמה - ומכאן שמם.
לגופים הדדיים תפקיד משמעותי ביצירת זיכרון אירועי, וזאת בשל היותם גורם המקשר בין התלמוס וההיפוקמפוס. כמו כן, בניסוי שנערך בעכברים עם פגיעות יזומות בגרעין המרכזי של הגופים הדדיים, נמצאו נזקים ופערים בזיכרון המרחבי.
נזק לגופים הדדיים הנגרם ממחסור בתיאמין עלול להוות פתוגנזה לתסמונת ורניקה-קורסקוף (קיומן במקביל של תסמונת ורניקה ותסמונת קורסקוף). אחד התסמינים העיקריים של התסמונת הוא אמנזיה אנטרוגרדית, מה שמצביע על חשיבותם של הגופים הדדיים בתהליכי הזיכרון השונים. כמו כן, ניוון של הגופים הדדיים הוא תסמין של מחלות אחרות - ציסטה קולואידית בחדר השלישי, מחלת אלצהיימר, סכיזופרניה, אי ספיקת לב ודום נשימה בשינה. על אף הידע שקיים כיום אודות הגופים הדדיים, תפקודם המדויק טרם ברור לחלוטין.
הערות שוליים

↑  Vann SD, Aggleton JP (January 2004). "The mammillary bodies: two memory systems in one?". Nature Reviews. Neuroscience. 5 (1): 35–44. PMID 14708002
1 2 3  Vann SD (July 2010). "Re-evaluating the role of the mammillary bodies in memory". Neuropsychologia. 48 (8): 2316–27. PMID 19879886
| המערכת הלימבית |
| --- | --- | --- |
| אזורים מוחיים | קליפת המוח הלימבית: פיתול החגורה (פיתול החגורה הקדמי, פיתול החגורה הקדמי העליון), הפיתול הפארהיפוקמפאלי (אנ') • קליפת המוח הארובתית-מצחית • היפוקמפוס • פורניקס • אמיגדלה •  גרעין האקומבנס • היפותלמוס • הגופים הדדיים • תלמוס |  |
| תפקודים | רגשות • מוטיבציה • זיכרון • למידה • הרחה • תגובת הילחם או ברח • ויסות של מערכת העצבים האוטונומית |  |
| --- | --- |
בקרת זהויות :  TA98: A14.1.08.402
הגבלים עסקיים

הגבלים עסקיים הוא ענף משפטי העוסק בקידום התחרות ואוסר תחרות לא הוגנת. בישראל, עיקר הפיקוח על התחרות מתבצע בידי רשות התחרות, בהתאם לחוק התחרות הכלכלית. בארצות הברית מכונה הענף Antitrust Law, ובממלכה המאוחדת Competition Law.
מטרת דיני ההגבלים העסקיים

מטרתם העיקרית של דיני ההגבלים העסקיים היא להסיר מגבלות מלאכותיות שעומדות בדרכה של התחרות החופשית. כמו כן, נועדו הגבלים עסקיים למנוע מחברה שתפסה מיקום דומיננטי בשוק מלנצל לרעה את כוחה (מונופול, קרטל).
היתרונות הצפויים במצב של תחרות תקינה הם הורדת מחירים, הקצאה יעילה יותר של משאבים, ליעילות ודינמיות. התחרות היא עיקרון בסיסי בכלכלת שוק, שכן היא מאפשרת חופש בחירה.
קיימים מספר מצבים, בהם המדינה אינה מעודדת תחרות:
כאשר מדובר במונופול טבעי, קרי מונופול שנוצר כתוצאה מתנאים טבעיים בשוק (למשל – הביקוש בשוק לא יכול לתמוך ביותר מחברה אחת), או מנצל משאב נדיר;
כאשר חברה מנצלת יתרונות טבעיים – פירמה המנצלת את יתרונותיה, למשל – המציעה מוצר טוב יותר מהמתחרות;
כאשר מעורב קניין רוחני – למשל, חברה הממציאה פטנט;
וכאשר טובת הציבור מחייבת מונופול – למשל, תחום הביטחון.
הסדרים כובלים

הסדר כובל הוא העוולה הנפוצה ביותר בהגבלים עסקיים, ומוכר לציבור הרחב כקרטל. הסדר כובל הוא הסדר בין בני אדם המנהלים עסקים, בו (לפחות) אחד הצדדים מגביל את עצמו, באופן העלול להפחית התחרות בינו לצדדים אחרים. הסדר כובל מתקיים כאשר יש הסכמה לגבי המחיר שיידרש או ישולם עבור מוצר או שירות; כאשר מוסכם על הרווח שעשוי להיות מופק; כאשר מתבצעת חלוקת שוק (חלוקה גאוגרפית או לפי סוג הצרכנים); או כאשר ההסכם נוגע לכמות או איכות המוצר או השירות המסופק.
ישנם 2 סוגים של הסדרים כובלים:
הסדרים כובלים > הסדר כובל אופקי

הסדר כובל אופקי הוא הסדר הנערך בין שתי חברות (או יותר) המתחרות באותו שוק. למשל, שתי חברות מסכימות ביניהן שימכרו מוצר מסוים באותו מחיר. סעיף 2 לחוק התחרות הכלכלית מונה ארבעה תנאים לקיומו של הסדר כובל:
הסדר – מצב שהוא פרי הסכמה מראש, תקשורת בין המתחרים.
בין בני אדם המנהלים עסקים – הסעיף לא חל על הסכם בין הפירמה לבין הצרכן הסופי (למשל התחייבות לשלוש שנים), כיוון שהצרכן לא "מנהל עסקים" מול עסקים בעל מקצוע מול הפירמה.
עלול לגרום פגיעה בתחרות – נדרש להוכיח שההסדר עלול לפגוע בתחרות. טענת הנגד (של הפירמות) תהיה שלא הם גרמו לפגיעה בתחרות, אלא שמלכתחילה לא הייתה בשוק תחרות טובה.
בינו לבין הצדדים האחרים להסכם או מי שאינו צד להסדר – הסעיף חל על הסדרים שמקטינים את התחרות בין הצדדים לו, אך גם כאשר הוא מקטין את התחרות מול הצדדים שלישיים.
הסדרים כובלים > הסדר כובל אנכי

הסדר כובל אנכי הוא הסדר הנערך בין 2 חברות הנמצאות בשרשרת הייצור או השיווק של מוצר מסוים. למשל – הסדר בין חברה הכורה מחצבים לבין חברה המעבדת אותם לכדי מוצר. הסדר אנכי יכול להיות הסדר הכתבת מחירים (בדומה להסדר אופקי), שבו ספק מכתיב למשווק את המחיר בו עליו למכור את המוצר; או הסדר בלעדיות, בו ספק מתחייב למכור רק למשווק מסוים, או שמשווק מסוים מתחייב לרכוש רק מספק מסוים. כאשר שני הצדדים מתחייבים לבלעדיות, זהו הסדר בלעדיות הדדית.
יש הגורסים שמיזוג הוא סוג קיצוני של הסדר כובל, כיוון שהפירמות אינן מתאמות ביניהן אספקט כזה או אחר של ניהול עסקיהן.
מונופול

מונופול, לפי חוק התחרות הכלכלית, היא חברה בעלת נתח שוק מרכזי בשוק הרלוונטי. החוק קובע שגוף הוא מונופול אם הוא שולט ביותר מ-50% מכלל אספקת או רכישת נכסים או שירותים בידי בן אדם אחד. הגדרה זו שונה מן ההגדרה הכלכלית של מונופול. השר הממונה רשאי להכריז על חברה בתור מונופול גם אם היא שולטת על פחות מ-50% מהשוק, אולם זהו מקרה נדיר.
הממונה רשאי לנקוט פעולות כנגד מונופולים. הוא רשאי לתת לחברה שהוכרזה כמונופול צווים, בהם הוא מפרט כיצד עליה לנהוג. הממונה יכול לחייב את המונופול לחדול ממעשים הפוגעים באופן לא הוגן בצרכנים או במתחרים, או למנוע מהמונופול לנצל לרעה של כוח דומיננטי בשוק.
מיזוגים

מיזוג (Merger) הוא רכישה של "עיקר נכסי" חברה אחת בידי חברה אחרת, או רכישת מניות חברה בערך העולה על 25% מסך המניות בידי חברה אחרת. נהוג לסווג את המיזוגים כיום לשלושה סוגים:
מיזוג אופקי – בין חברות המתחרות אחת בשנייה, ומספקות אותו סוג מוצר או שירות (מיזוג של שני מתחרים מאותו השוק).
מיזוג אנכי – בין חברות הנמצאות בשלבים שונים של ייצור מוצר מסוים (מיזוג שתי חברות משני שווקים שונים אך שתיהן מהוות חלק משרשרת ייצור של מוצר מסוים).
מיזוג קונגלומרטים – הגדרה שיורית, כל מה שאינו מיזוג אופקי או אנכי. מיזוג זה יכול להיות בין חברות מתחומים שונים, או בין חברות המתמזגות גם אופקית וגם אנכית (שתי חברות משווקים שונים לגמרי).
מיזוגים > התערבות במיזוג

ככלל, מיזוג בין חברות הוא פעולה לגיטימית וחיובית להתפתחות החברות – "צמיחה חיצונית", להבדיל מצמיחה פנימית אשר מייצגת לדוגמה התייעלות של תהליך ייצור על ידי מכונות טובות יותר. יחד עם זאת סעיף 21(א) לחוק התחרות הכלכלית קובע כי:
הממונה יתנגד למיזוג חברות או יתנה אותו בתנאים אם לדעתו קיים חשש סביר כי כתוצאה מן המיזוג תיפגע התחרות באופן משמעותי באותו ענף או ייפגע הציבור באחת מאלה:
רמת המחירים של נכס או של שירות;
איכות נמוכה של נכס או של שירות;
הכמות המסופקת של הנכס או היקף השירות, או סדירות האספקה ותנאיה.
לפיכך ניתן לראות כי הרשות להגבלים עסקיים תתערב במיזוג שבו יש חשש סביר לפגיעה בתחרות או לפגיעה בציבור. במקרה כזה יכולה הרשות לשלול את המיזוג הנדון על הסף. מעבר לסמכות זו מוסמכת הרשות גם לאשר את המיזוג בתנאים אשר מרסנים את הפגיעה ומצמצמים אותה. כך למעשה הרשות נוקטת בגישה לפיה היא מחד גיסא תומכת בכלכלת שוק חופשי ומאידך גיסא פועלת ככוח כמרסן בגבולות הפגיעה.
דיני הגבלים עסקיים בישראל

דיני ההגבלים העסקיים בישראל הם תחום יחסית חדש ומתפתח במהירות. התחום מושפע רבות מהחקיקה והפסיקה בארצות הברית ובאירופה. המיסוד של התחום בישראל החל עם חקיקת חוק ההגבלים העסקיים בשנת 1988 (בינואר 2019 שונה שם החוק ל"חוק התחרות הכלכלית"). לפני כן היה קיים בישראל חוק ישן, משנת 1959. חוק זה הוא מקיף ועדכני יחסית. מתוקף סעיף 41א לחוק הוקמה בשנת 1994 רשות ההגבלים העסקיים, שהיא הגוף העיקרי המפקח על התחרות בישראל. בראש הרשות עומד הממונה על ההגבלים העסקיים (בינואר 2019 שונה תואר הממונה ל"ממונה על התחרות"). במקביל, מתוקף סעיף 32 לחוק, קם בית הדין להגבלים עסקיים.
ראו גם

כלכלת שוק
רשות התחרות
קרטל
מונופול
מיזוג חברות
שיתוף פעולה של מתחרים
לקריאה נוספת

יצחק יגור, דיני ההגבלים העסקיים (מהדורה שלישית, 2002).
(Phillip Areeda and others, Antitrust Law (Aspen Publishing Inc.
החבר (ארגון)

אנשי "החבר" בסנקט פטרבורג, 1915
אנשי החבר בטומסק, 1917
החבר היה ארגון של סטודנטים ציוניים. הארגון הוקם בשנת 1911 בשווייץ על ידי סטודנטים יהודיים יוצאי רוסיה.
פעילות הארגון לפני מלחמת העולם הראשונה

אף שארגון "החבר" היה, כאמור, ארגון של סטודנטים ציוניים של יהודי רוסיה, הוא הוקם בשווייץ בבזל בה היו סטודנטים יהודים רבים. מאז שנת 1887 השלטון הרוסי הגביל את קבלת היהודים למוסדות ההשכלה הגבוהה בתחומי האימפריה הרוסית, ורבים מיהודי רוסיה למדו במוסדות ההשכלה הגבוהה במדינות אירופה. כמו כן, ברוסיה התנועה הציונית לא קיבלה מעמד חוקי, אך לסטודנטים שלמדו מחוץ לגבולות האימפריה היה חופש מלא לעסוק בפעילות ציונית. אף שעל הקמת הארגון הוכרז באופן רשמי בשנת 1912 הרי שיסודות הארגון הונחו כבר בשנת 1911. סניפי הארגון בנוסף לשווייץ התקיימו גם בצרפת, בלגיה, גרמניה ואוסטריה. מטרת הארגון הייתה הפצת הרעיון הציוני בקרב הסטודנטים היהודיים והמאבק נגד ההתבוללות. בנוסף לפעילות הציונית הארגון עסק במתן עזרה לסטודנטים יהודיים נזקקים. תנועת "החבר" לא גילתה הזדהות מפורשת עם מפלגה מסוימת וקיבלה לשורותיה סטודנטים ציוניים בעלי דעות שונות. הארגון גם הוציא עיתון ברוסית ששמו " Еврейский студент " (הסטודנט היהודי)
פעילות הארגון בתקופת המלחמה והמהפכה

בשנת 1914 התחילה מלחמת העולם הראשונה. מרבית הסטודנטים למדו ברחבי אירופה חזרו לרוסיה. רק בשווייץ שהייתה נייטרלית נשאר סניף פעיל של "החבר", אך מרבית הפעולות של "החבר" מאז מלחמת העולם הראשונה הייתה ברוסיה. עיר הבירה -פטרבורג (בה היו מוסדות השכלה הגבוהה רבים) הפכה לעיר בה היה מרכז "החבר", ואולם סניפי הארגון נפתחו גם בערים אחרות ברוסיה בהן היו מוסדות ההשכלה הגבוהה. "החבר" השתדל גם לחדש הופעת העיתון שלו, אך לקבל רשות מן השלטונות הרוסיים זאת לא הייתה משימה פשוטה, והעיתון "הסטודנט היהודי" התחיל להופיע רק בשנת 1915, ואולם גם כאשר השלטונות הסכימו לתת אישור להופעת העיתון, הם לא היו מוכנים לתת לארגון מעמד חוקי, וכמה מפעלי הארגון אף נעצרו. מעמד החוקי לארגון "החבר" ניתן רק אחרי שבפברואר 1917 התרחשה ברוסיה מהפכה דמוקרטית, וכל המגבלות לפעילות פוליטית בוטלו. בין פברואר לאוקטובר של שנת 1917 פעל "החבר" בצורה חופשית וחלה התרחבות ניכרת בפעילות הארגון. היו לו כ-100 סניפים. בראש הארגון עמדו אברהם אידלסון ( עלה לארץ ב-1921), אלכסנדר עזר יבזרוב (עלה ב-1921), ויצחק וילנצ'וק (עלה ב-1926).
פעילותו של "החבר" תחת השלטון הקומוניסטי

אולם תקופת החופש ברוסיה לא נמשכה זמן רב. באוקטובר 1917 הבולשביקים עלו לשלטון וברוסיה פרצה מלחמת האזרחים. במצב כזה הקשר בין מרכז "החבר" לבין סניפים מקומיים נחלש. חלק מחברי הארגון עזבו את רוסיה ועלו לארץ ישראל, אך הפעילות של "החבר" נמשכה. אף כי משנת 1920 התחיל השלטון הקומוניסטי לאסור פעילים ציוניים כולל פעילי "החבר". בשנת 1921 פסקה מלחמת האזרחים והשלטון הקומוניסטי הכריז על מדיניות כלכלית חדשה שהייתה ליברלית יותר במידת-מה ממדיניות הקודמת. בעקבות כך ראשי "החבר" חשבו שהם יוכלו לשקם את פעילות הארגון. הם ביקשו לחדש את הוצאת הירחון "הסטודנט היהודי" (בשפה הרוסית). בשנת 1922 ניתן הרישיון והירחון התחיל להופיע, אך מהר מאוד הסתבר כי ליברליזציה מסוימת בתחום הכלכלי לא הביאה לשינוי ביחסו של שלטון לציונות, והוא נשאר שלילי. הירחון סבל מקשיי צנזורה ונסגר בשנת 1923. חברי הארגון שהמשיכו בפעילות ציונית גורשו ממוסדות ההשכלה הגבוהה וחלקם נעצרו. במצב כזה החליטו ראשי "החבר" שאין טעם בקיומו הנפרד של הארגון וכדאי להתאחד עם ארגוני נוער ציוניים אחרים. וכך ב-1924 הוקמה ההסתדרות המאוחדת של הנוער הציוני ברוסיה. הארון התקיים במחתרת בשנות ה-20, אך חוסל בשנות ה-30. עם זאת, חלק מחברי הארגון הצליח לעלות לארץ.
לקריאה נוספת

אריה רפאלי (צנציפר), במאבק לגאולה, ספר הציונות הרוסית, עמ' 25–26, 89-92. הוצאת דבר, תשט"ז
בנימין פנקוס, תחייה ותקומה לאומית, הציונות והתנועה הציונית בברית המועצות. עמ' 16, 32-35, 39-40, 47. הוצאת הספרים של אוניברסיטת בן-גוריון, 1993
יצחק מאור, התנועה ציונית ברוסיה, פרק 17. ירושלים, 1973